**Πρόσκληση στην ερευνητική περφόρμανς**

 ***Poor but sexy***

Στο πλαίσιο της διδακτορικής διατριβής της Ιωάννας Λιούτσια με τίτλο «Η τέχνη της περφόρμανς στα Βαλκάνια (1970-2000): αισθητικές προσεγγίσεις και πολιτικές διαστάσεις», που εκπονείται στο τμήμα Θεατρικών Σπουδών του Πανεπιστημίου Πελοποννήσου με επόπτρια την Αναπληρώτρια Καθηγήτρια Μαρίνα Κοτζαμάνη, σας καλούμε την **Τρίτη 4 Ιουνίου 2024 στις 19.30** στο **παράρτημα Ναυπλίου της** **Εθνικής Πινακοθήκης – Μουσείο Αλέξανδρου Σούτσου** σε ένα τρίπτυχο ερευνητικών επιτελέσεων υπό τον τίτλο *Poor but sexy*, εμπνευσμένο από το ομώνυμο βιβλίο της Agata Pyzik**.**

Η υποψήφια διδάκτορας Ιωάννα Λιούτσια θα πραγματοποιήσει δημιουργικές επανεπιτελέσεις τριών έργων περφόρμανς σε ενιαία ροή. Πρόκειται για τα έργα *Telal* της Sanja Iveković (1979), *Vezana da Drvo* της Vlasta Delimar (1985) και *No music, no lyrics, no country, nothing...*του Nebojša Šerić Šoba (1997) με τα οποία έχει ασχοληθεί ερευνητικά στη διατριβή της. Τα έργα καταπιάνονται με θεματικές σύγχρονου ενδιαφέροντος όπως η περιορισμένη πρόσβαση στην ενημέρωση και τα fake news, η κακοποίηση των γυναικών και η υποτίμηση των ανθρώπων, των ιδεών και των αναγκών τους, όταν αξιολογούνται μονοδιάστατα με βάση το κέρδος. Μετά το πέρας των επιτελέσεων θα ακολουθήσει συζήτηση με το κοινό.

Πού:Παράρτημα Ναυπλίου της Εθνικής Πινακοθήκης – Μουσείο Αλέξανδρου Σούτσου (Σιδηράς Μεραρχίας 23, Ναύπλιο)

Πότε: Τρίτη 4 Ιουνίου στις 19.30

Είσοδος ελεύθερη